open-index/open-wikipedia-markdown huggingface dataset:
Юрий Бондарев

**Бондарев Юрий Василевич** () — и рус. Ширкаткунандаи ҶБВ (1941—1945) аз августи 1942. Қаҳрамони Меҳнати Сотсиалистӣ (1984).

## Зиндагинома
Хатмкардаи Институти адабиёти ба номи М. Горкий (1951). Ҳикояҳои нахустинаш соли 1949 дар матбуот чоп шудаанд. Маҷмӯаи нахустинаш — «Дар дарёи калон» (1953), повести нахустинаш — «Командирони ҷавон» (1956). Мавзӯи асосии эҷодиёти Юрий Бондарев дар ҳикояҳо, повестҳо ва романҳояш ҶБВ (1941-45) мебошад. Дар повестҳои «Баталйонҳо ба ҳуҷум кардан даъват мекунанд» (1957), «Тирборони охирин» (1959), романи «Барфи гарм» (1969) ва ғ. Юрий Бондарев қаҳрамониҳои аскарон, афсарон, генералҳои шӯравӣ, инчунин авзои рӯҳии онҳоро бо маҳорати баланд тасвир намудааст. Дар романҳои «Хомӯшӣ» (1962) ва идомаи он — романи «Ду нафар» (1964) воқеаву ҳодисаҳои давраи баъд аз ҷанг, саргузашти қаҳрамонони ба давраи осоиш расида ва мавқеи худро дар зиндагӣ ҷустани онҳо инъикос ёфтааст. Дар ҳикояҳои маҷм. «Шомгоҳ» (1962), повести «Хешовандон» (1969) Юрий Бондарев аз зиндагию омоли ҷавонони шӯравӣ ҳикоя кардааст. Юрий Бондарев яке аз муаллифони сенарияи филми «Озодӣ» (1970, дорандаи Мукофоти ленинӣ, 1972) мебошад. Дар романи тетралогия (чоргона)-и «Соҳил» (1975, Мукофоти давлатии ИҶШС, 1977), «Интихоб» (1980; Мукофоти давлатии ИҶШС, 1983), «Бозӣ» (1985), «Санҷиш» (1991) масъалаҳои муҳимми иҷтимоӣ, сиёсӣ ва маънавии давр (солҳои 70-80 замони шӯравӣ) матраҳ гардидаанд. Дар ин асарҳо инчунин мавзӯи ҶБВ (1941-45) яке аз мавзӯъҳои асосӣ мебошад. Умуман дар тамоми осори Юрий Бондарев низоъҳои драмавии тезу тунди маънавӣ, иҷтимоӣ ба миён гузошта шудаанд. Аз рӯйи асарҳои Юрий Бондарев «Тирборони охирин» (1961), «Хомӯшӣ» (1964), «Соҳил» (1984), «Барфи гарм» (1972) филмҳо офарида шуда, пешкаши тамошобинони собиқ ИҶШС гардида буданд.

Юрий Бондарев дар анвои дигари адабӣ — эссеҳои импрессионистӣ «Лаҳзаҳо» (1977-82), романи публитсистӣ дар мавзӯи рӯз «Салоҳиятҷӯӣ» (1994-96), китоби андешаҳо оид ба мавқеи адабиёт дар раванди таърих «Ҷустуҷӯи ҳақиқат» (1976) ва ғ. низ асарҳо офаридааст.

## Ордену ҷоизаҳо
Бо ду ордени Ленин, орденҳои Револютсияи Октябр, Байрақи Сурхи Меҳнат, Ҷанги Ватанӣ (дараҷаи II), «Нишони Фахрӣ» сарфароз гадидааст.

## Эзоҳ

## Адабиёт
*
Бонги хатар

**Бонги хатар** — ишорати шартӣ (бо мушак, бурғу, шайпур), ки аз рӯйи он ҷузъу томҳои ҳарбӣ (қисм, иттиҳодия) дар муҳлати муқарраршуда дар ҳолати комилан тайёри ҳарбӣ барои иҷрои супориши ҷангӣ дар минтақаи аз рӯйи нақша муайяншуда ҳозир мешаванд.

Бонги хатар, ишорати шартӣ (ё гурӯҳи ишорот), ки аҳолиро аз хатари ҳуҷуми ҳавоӣ, атомӣ, кимиёӣ ё хатарҳои дигар ва дар бораи ҷорӣ гардидани қоидаҳои муайяни рафтор огоҳ менамояд. Бонги хатар ба воситаи радио, телевизион, гудоки фабрикаву заводҳо, киштиҳо ва ғайра шунавонида мешавад. Баъди гузаштани хатар аҳолиро бо ишорати тамом шудани хатар огоҳ менамоянд.

## Эзоҳ

## Адабиёт
* 

Гурӯҳ:Илми ҳарбӣ
Бонистика

**Бонистика** () — илми ёрирасони илми таърих, ки пули коғазӣ ва бонҳои аз гардиш баромадаро ҳамчун санади таърихии инъикоскунандаи вазъи иқтисодӣ ва сиёсии ҷомеа меомӯзад. Б. дар оғози асри 20 ба вуҷуд омада, бо сиккашиносӣ (нумизматика) робитаи зич дорад.

## Эзоҳ

## Адабиёт
*
Бонитети беша

**Бонитети беша** (, аз  — хушсифатӣ, хушсифат будан) — нишондоди маҳсулнокии беша, ки ба муҳити иқлиму хок вобастагӣ дорад. бонитети бешаро аз рӯйи баландии миёнаи дарахтон муайян мекунанд, ки барои бозрасии хоҷагӣ ва ташкилу танзими хоҷагии ҷангал муҳим аст.

Ҷадвали ба бонитет ҷудо кардани дарахтзорро аввалин бор олими рус М. М. Орлов (1911) пешниҳод кардааст. Аз рӯйи ҷадвали ӯ дарахтзорро ба 5 гурӯҳи бонитет ҷудо мекунанд: асосӣ (I—V) ва иловагӣ (Iа, Va, Vб ва ғ.). Дарахтзори пурмаҳсул ба гурӯҳи Iа, дарахтзори ҳосилаш паст ба гурӯҳи Vб мансуб аст. Барои бонитети бешаҳое, ки аз тухм ва бехҷаст сабзидаанд, ҷадвалҳои алоҳида тартиб дода мешавад. Қади дарахт ҳар қадар баланд бошад, маҳсули он ҳамон қадар меафзояд. Барои дарахтзори хеле сермаҳсул бонитети бешаи Vб ва Vв мувофиқ аст. Муқоисаи бешазор аз рӯйи нишондоди баландӣ барои дарахтзори ҳамсол (синну соли баробар) пешбинӣ шудааст. Аз ин рӯ, ҳангоми аз рӯйи баландӣ муайян кардани бонитети бешаи дарахтзори синну соли гуногун мумкин аст саҳв роҳ ёбад. бонитети беша барои ташкил ва танзими хоҷагиҳои ҷангал зарур мебошад.

## Нигаред низ
* Бонитет

## Эзоҳ

## Адабиёт
* 

Гурӯҳ:Ҷангалдорӣ
Андрес Бонифасио

**Андре́с Бонифа́сио-и-де-Ка́стро** (; ) — яке аз роҳбарони ҷунбиши миллӣ-озодихоҳӣ ва Қаҳрамони миллии Филиппин.

## Зиндагинома
Ҳангоми фаъолияти худ дар яке аз ширкатҳои англисӣ дар Манила бо ақидаҳои истиқлолхоҳии Х. Рисил ошно шуда, ба Лигаи Филиппин дохил гардид. Ҳамчунин Андрес Бонифасио дар ҷунбишҳои истиқлолхоҳӣ ва ислоҳоти сиёсӣ ширкат дошт. Баъди барҳамхӯрии Лигаи Филиппин бо мақсади сарнигун сохтани низоми мустамликавии Испания дар Филиппин Андрес Бонифасио Анҷумани миллигароии Катипунинро (1892) дар шаҳри Манила таъсис дод, ки соли 1896 шумораи аъзои он ба 100 ҳазор расид. Андрес Бонифасио барномаи Катипунинро бо номи «Даҳ васияти фарзандони ватан» таҳия кард, ки ҳадафи сарнигун кардани низоми мустамликавии Испанияро дар Филиппин дошт. Дар оғози воқеаҳои инқилобии Филиппин (1896) Андрес Бонифасио яке аз сарварони он ба шумор мерафт, вале дар муҳорибаҳои ҳарбии зидди Испания муваффақ нагардид. Минбаъд дар муборизаҳои инқилобӣ яке аз ҳамсафони ӯ Э. Агиналдо шуҳрат пайдо карда, Андрес Бонифасио расмияти президент эълон гардидани ӯро (1897) эътироф накард. Андрес Бонифасио дертар ба ҳукми қатл маҳкум гардид, баъдан ҳукмаш ба маҳбаси доимӣ иваз шуд ва дар зиндон фавтид. Ҳар сол рӯзи 30 ноябр бузургдошти Андрес Бонифасио дар Филиппин таҷлил карда мешавад. Андрес Бонифасио шоир ҳам буд ва аз ӯ осори манзуми ватандӯстона боқӣ мондааст.

## Эзоҳ

## Адабиёт
*
Григорий Бонгард-Левин

**Бонгард-Левин Григорий Макс**имович () — яке аз муаррихон ва шарқшиносони рус.

## Зиндагинома
Дар оилаи корманди илмӣ таваллуд шудааст. Хатмкардаи факултаи таърихи Донишгоҳи давлатии Маскав ба номи М. В. Ломоносов (1956). Аз соли 1956 корманди илмии Институти шарқшиносии АИ ИҶШС. Роҷеъ ба таърихи пайдоиш ва умури идории империяи маврҳо, хусусиятҳои сохтори асосии империяи номбурда, таърихи Ҳинд ва дигар масъалаҳои таърихии марбут ба даврони бостон асару мақолаҳои бунёдӣ навиштааст. Муаллифи китобҳои таърихию таҳқиқотии «Ҳиндустони аҳди қадим» (1985, бо ҳаммуаллифии Г. Ф. Илин), «Аз Скифия то Ҳинд» (1983, бо ҳаммуаллифии Э. А. Грантовский) ва ғ. мебошад. Ширкаткунандаи чандин конференсияву симпозиумҳои байналмилалӣ дар мавзӯъҳои таърихи Шарқи бостон ва тамаддунҳои гуногуни он, ҳамчунин оид ба масъалаҳои антропология ва мардумшиносӣ дар Ҳалле (1953), Маскав (1960), Деҳлӣ (1964), Порис (1967, 1968) ва ғ.

## Эзоҳ

## Адабиёт
*
Сергей Бондарчук

**Бондарчук Сергей Фёдорович** () — коргардони филм, ҳунарпеша ва филмноманависи шӯравӣ, Ҳунарпешаи халқии ИҶШС (1952), Қаҳрамони Меҳнати Сотсиалистӣ (1980).

## Зиндагинома
Хатмкардаи Омӯзишгоҳи театрии шаҳри Ростов (1941) ва факултаи актёрии Институти давлатии умумииттифоқии маданияти шаҳри Маскав (1948). Ширкатдори ҶБВ (1941-45). 

## Фаъолият
Нақши аввалинро дар кинофилми «Гвардияи ҷавон» (Волко) бозидааст. Сергей Бондарчук нақшҳояшро моҳирона бозида, образҳои барҷаста офаридааст. Беҳтарин нақшҳояш: Тарас Шевченко («Тарас Шевченко», 1951), Тихон Прокофев («Адмирал Ушаков» ва «Киштиҳо ба қалъа ҳуҷум мекунанд», ҳар ду — 1953), Иван Франко («Иван Франко», 1956), партизани сурх Фёдор дар филми итолиёии «Дар Рум шаб буд», 1960), Мартин («Муҳориба дар Неретва», 1969) ва ғ. Дар филми бадеии «Ҳодиса дар фурудгоҳ» («Тоҷикфилм», 1988) нақши генерал Токаренкоро бозидааст. Чун коргардон асари М. Шолохов «Қисмати инсон»-ро гузошта, худ нақши Андрей Соколовро бозидааст. Барои офаридани филми «Қисмати инсон» ба Сергей Бондарчук Мукофоти ленинӣ (1960) дода шуд. Яке аз корҳои барҷастаи Сергей Бондарчук чун коргардон филми 4-қисмаи «Ҷанг ва сулҳ» аз рӯйи романи Л. Н. Толстой мебошад (1967). Дар ин филм Сергей Бондарчук нақши Пйер Безуховро бозидааст. Ба қисмҳои 1-ум ва 2-юми ин филм Мукофоти Калони Кинофестивали чоруми умумиҷаҳонӣ дар Маскав, ба қисмҳои 1-4 мукофоти Академияи санъати кино ва илми Амрико — «Оскар» (1969) дода шудаанд.

Сергей Бондарчук муаллифи сенария ва коргардони филмҳои бадеии «Ҷанг ва сулҳ», «Ветерлоо», «Онҳо барои Ватан ҷангидаанд», «Дашт», «Зангӯлаҳои сурх» (филмҳои 1 ва 2), «Борис Годунов» ва коргардони филми «Дони Ором» (нотамом) мебошад. Аз соли 1974 дар Институти давлатии театру кинои Маскав аз маҳорати актёрӣ дарс додааст. Ҳунарпешагони халқии Тоҷикистон Асланшо Раҳматуллоев, Соро Сабзалиева, Юнус Юсуфов шогирдони Сергей Бондарчук мебошанд.

## Ҷоизаҳо
Барандаи Мукофоти давлатии РСФСР ба номи бародарон Василевҳо (1977; барои филми «Онҳо барои Ватан ҷангидаанд»), Мукофоти давлатии ҶШС Украина ба номи Т. Г. Шевченко (1982), Мукофоти давлатии ИҶШС (1984; барои филми «Зангӯлаҳои сурх»). Бо орденҳои Ленин, Байрақи Сурхи Меҳнат қадр шудааст.

## Эзоҳ

## Адабиёт
*
Бонификатсия

**Бонификатсия** (фаронс. bonification, лот. bonus — раҳмдил, хуб):

* баргардондани андозҳои аз молҳои содиротӣ ситонидашуда (ба ҷониби содиркунанда) бо мақсади баланд бардоштани рақобатпазирӣ дар бозори беруна (ҷаҳонӣ);
* изофапардохт ба нархи моли дар қарордод муқарраргардида, агар сифати он баландтар аз сифати шартӣ бошад;
* пардохти якдафъаинаи соҳибони вом (заём) ҳангоми иваз шудани облигатсия ба коғазҳои қиматноки арзишашон баландтар.

## Эзоҳ

## Адабиёт
*
Бонкдорӣ дар Тоҷикистон

«**Бонкдорӣ дар Тоҷикистон**» — маҷаллаи иттилоотӣ-бонкии Бонки миллии Тоҷикистон.

Аз августи 1996 то соли 2008 бо номи «Ахбори Бонки миллии Тоҷикистон» ба забонҳои тоҷикӣ ва русӣ нашр мешуд. Аз августи 2009 ба забони тоҷикӣ бо ин ном ба табъ мерасад. Дар саҳифаҳои «Бонкдорӣ дар Тоҷикистон» бештар матолиби марбут ба низоми бонкӣ ва фаъолияти бонкҳо, навидҳои низому мушкилот ва рушду тараққиёти ин соҳа чоп мешаванд. Фаъолияти «Бонкдорӣ дар Тоҷикистон» ба татбиқи сиёсати пулию қарзии Бонки миллии Тоҷикистон, таҳкиму побарҷо будани қурби пули миллӣ ва таблиғи навгониҳои иқтисоди бозоргонӣ равона шудааст. Маҷалла дар баробари навгониҳои бонкии кишвар аз фаъолияти бонкҳои давлатҳои ИДМ ва Амрикову Иттиҳоди Аврупо, таърихи бонкҳову дигар масоили марбут ба низоми бонкдорӣ низ матолиб ба табъ мерасонад. Адади нашраш 500 нусха (2013).

## Эзоҳ

## Адабиёт
* 

Гурӯҳ:Маҷаллаҳои Тоҷикистон
Бонкдории мобилӣ

**Бонкдории мобилӣ** — истифодаи хидматрасониҳои бонкӣ ба воситаи Интернет ва телефон.

Ин навъи бонкӣ охири солҳои 90-уми асри 19 дар ИМА пайдо шуда буд. Минбаъд дар аксари бонкҳои дунёи мутамаддин хидматрасонии Б.м. иҷро шудани амалҳои зеринро осон мегардонад: дидани тавозун ва бақияи маблағ дар суратҳисоб, фаъол намудан, ё қатъ намудани кортҳои бонкӣ ва ё суратҳисоби бонкӣ, интиқоли маблағ байни суратҳисоби қартагӣ ва суратҳисоби амонатӣ, интиқоли маблағ аз суратҳисоби кортӣ ба суратҳисоби шахсони воқеӣ ва ҳуқуқӣ дар бонки дилхоҳ, интиқоли маблағ ба кортҳои пардохтии VISA ва кортҳои пардохти миллӣ (барои иҷрои кор танҳо шумораи корти пардохтии пулгирандаро донистан кифоя аст), ташкил намудани фармоиши пардохтӣ аз рӯи мушаххасоти бонкии муштарӣ.

Афзалияти хидматрасонии Б.м. аз хидматрасониҳои анъанавии бонкӣ (барои осон анҷом додани амалиёти бонкӣ) чунин аст: идора намудани суратҳисоб аз роҳи дур дар вақти дилхоҳ, сарфаи вақти омадурафт ба бонк, набудани маблағи иловагӣ (ҳаққи кор) ҳангоми пардохти хидматрасониҳои коммуналӣ, ширкатҳои телефонӣ ва таъминкунандагони интернет; фавран ба низоми бонкӣ пайваст шудан; бехатарии идоракунии суратҳисоб. Тарзи пайвастшавӣ ба Б.м. чунин сурат мегирад: муштарии бонк барои пайвастан ба хидматрасонии Б.м. ба шӯъбаи бонке, ки дар онҷо барояш хидмат мерасонанд, бо ариза муроҷиат мекунад. Ба муштарӣ барои истифодаи ин навъи хидматрасонӣ рамз (парол) дода мешавад. Баъзе бонкҳо барои пайвастани муштариён ба ин намуди хидматрасонӣ аз сомонаи худ истифода мебаранд.

Дар Ҷумҳурии Тоҷикистон низ ин навъи хидматрасонӣ оғоз гардидааст. Чунончи ҶСК «Агроинвестбонк» хидматрасонии СМС-хабариро барои муштариёнаш пешниҳод кардааст.

## Адабиёт
* 

Гурӯҳ:Бонкдорӣ
Бонки аврупоии бозсозӣ ва тавсеъа

**Бонки аврупоии бозсозӣ ва тавсеъа** (**БАБТ**, , EBRD) —  ниҳоде молӣ аст, ки дар соли 1991 таъсис шудааст ва барои тавсеаи иқтисод ва густариши ҳамкориҳои минтақавию ҷаҳонӣ мусоидат мекунад. 

Бонки аврупоии бозсозӣ ва тавсеъа бо 29 давлати ҷаҳон аз кишварҳои Аврупои Марказӣ то Осиёи Марказӣ барои амалисозии лоиҳаҳои гуногун, пеш аз ҳама бо корхонаҳои бахши хусусӣ ҳамкорӣ менамояд. Бонки аврупоии бозсозӣ ва тавсеъа соли 1991 ҳамроҳ бо 61 кишвар ва ду созмони байналмилалӣ барои дастгирии иқтисоди бозорӣ ва демократия ташкил шудааст. Қароргоҳаш дар шаҳри Лондони Британияи Кабир воқеъ аст. Бонки аврупоии бозсозӣ ва тавсеъа ҳамчун созмони байналмилалӣ аз имтиёзҳои зиёде бархурдор мебошад, масалан, ҳуқуқи кормандони он дахлнопазир аст.

Бонки аврупоии бозсозӣ ва тавсеъа дар марҳалае ба вуҷуд омад, ки дар давлатҳои Аврупои Марказӣ ва Шарқӣ сохти сиёсии сотсиалистӣ дигар шуд ва собиқ ҷумҳуриҳои Шӯравӣ дар бунёди бахши нави хусусӣ дар шароити гузариш ба иқтисоди бозорӣ муҳтоҷи ёрӣ ва дастгирӣ буданд. Бонки аврупоии бозсозӣ ва тавсеъа бузургтарин сармоягузор дар минтақа буда, ба ғайр аз ҷудо намудани маблағҳои худ, маблағҳои зиёди сармоягузории мустақими хориҷиро низ ҷалб менамояд. Бо вуҷуди он ки саҳомонаш намояндагони давлатанд, Бонки аврупоии бозсозӣ ва тавсеъа бо шарикони тиҷоратиаш асосан корхонаҳои хусусиро маблағгузорӣ мекунад. Бонки аврупоии бозсозӣ ва тавсеъа маблағгузории лоиҳавии бонкҳо, корхонаҳо ва ширкатҳоро амалӣ сохта, ҳам ба истеҳсолоти нав ва ҳам ба ширкатҳои амалкунанда маблағ ҷудо менамояд. Он ҳамчунин бо ширкатҳои давлатӣ бо мақсади дастгирии равандҳои хусусигардонӣ ва навсозии сохтории онҳо, инчунин такмили хоҷагии коммуналӣ ҳамкорӣ мекунад. Хусусиятҳои хосси амалиёти Бонки аврупоии бозсозӣ ва тавсеъа ҷалби васеи маблағҳо бо асъори миллии кишварҳои Аврупои Шарқӣ, аз ҷумла рубли русӣ мебошад. Мувофиқи ойиннома Бонки аврупоии бозсозӣ ва тавсеъа фаъолияти худро танҳо дар кишварҳое ба роҳ меандозад, ки ба принсипҳои «демократия» пайравӣ дошта бошанд. Ҳифзи муҳити атроф қисми таркибии низоми боэътимод фаъолияткунандаи идораи воҳид буда, дар тамоми амалиёти сармоягузории Бонки аврупоии бозсозӣ ва тавсеъа ба эътибор гирифта мешаванд.
Ҷумҳурии Тоҷикистон низ дар баробари дигар кишварҳои собиқ Иттиҳоди Шӯравӣ саҳоми Бонки аврупоии бозсозӣ ва тавсеъа буда, аз қарзҳои он истифода мебарад. Бонки аврупоии бозсозӣ ва тавсеъа дар Тоҷикистон барои пешрафти фаъолият ба ширкати нӯшобабарории «Оби зулол» ва бонкҳои тиҷоратии хусусӣ қарзҳои дарозмуддат додааст. Ҳамчунин Бонки аврупоии бозсозӣ ва тавсеъа соҳиби қисме аз саҳмияҳои «Агроинвестбонк» мебошад. Сармояи оинномавии Бонки аврупоии бозсозӣ ва тавсеъа дар соли 2008-ум 11,8 млрд евроро ташкил медод.

## Эзоҳ

## Адабиёт
* 

Гурӯҳ:Ташкилотҳои байналмилалии молиявӣ
Гурӯҳ:Бонкҳои байналмилалӣ
Гурӯҳ:Иқтисоди Иттиҳодияи Аврупо
Бонки давлатӣ

**Бонки давлатӣ** — бонке, ки моликияти давлат буда, онро мақомоти давлатӣ роҳбарӣ мекунад.

Бонки давлатӣ марказӣ ва тиҷоратӣ мешавад. Бонкҳои марказии баъзе мамлакатҳо бонки давлатӣ буда, сармоя ва моликияташон мансуб ба давлат аст. Онҳо сиёсату амалиёти худро на барои ба даст овардани фоида, балки дар асоси талаботи иқтисоди миллӣ ба роҳ мемонанд. Бонкҳои давлатии тиҷоратӣ сиёсати давлатро дар бобати ба хоҷагиҳо додани кредит ҷонибдорӣ карда, амалиёти сармоягузорӣ, миёнаравӣ ва ҳисобу китоб мегузаронанд.

## Эзоҳ

## Адабиёт
* 

Гурӯҳ:Бонкҳо
Бонки замонатӣ

**Бонки замонатӣ** — бонки махсусе, ки фаъолияти он аз додани кредитҳои замонатӣ, яъне, кредит дар асоси ба гарав мондани амволи ғайриманқул ё харидани он иборат аст.

Қарзҳои бонки замонатӣ дарозмуҳлат мебошанд. Сарчашмаи маблағи бонки замонатӣ аз ҳисоби пардохтҳои аввалин ва маблағи мизоҷон, хусусан онҳое, ки хоҳиши гирифтани кредити замонатӣ доранд, инчунин сармояи худи бонк аст. Бонки замонатӣ вобаста ба тарзу додани қарзҳо заминӣ (дар асоси ба гарав мондани замин), мелиоративӣ (барои иҷрои қарзҳои обёрӣ) ва коммуналӣ (дар асоси пешниҳод намудани амволи ғайриманқули шаҳрӣ) мешавад. Бонки замонатӣ барои рушди иқтисодиёти мамлакат муҳим аст.

## Эзоҳ

## Адабиёт
* 

Гурӯҳ:Бонкҳо
Розиқи Фонӣ

**Розиқи Фонӣ** (; ) — , достоннавис ва танзнигори афғон.

## Зиндагинома
Розиқи Фонӣ дар замистони соли 1943 дар гузари Борона, аз маҳаллоти қадимии шаҳри Кобул ба дунё омадааст. Таҳсилоти олиашро дар соли 1977 дар ришта иқтисоди сиёсӣ дар кишвари Булғория ба поён расонд. Ӯ сурудани шеър ба шеваи қудаморо аз навҷавонӣ оғоз кард ва ба ҳамкории қаламӣ бо шуморе аз нашрияҳои Кобул пардохт.

Розиқи Фонӣ дар сол 1988 ҳамроҳ бо хонаводааш роҳи муҳоҷират дар пеш гирифт ва дар шаҳри Сан-Диегои иёлати Калифорния зиндагӣ кард. 

## Эҷод
Бо онки Розиқи Фонӣ тақрибан ҳама қолабҳои шеърии дирӯзу имрӯз ва ҳамчунин навиштани достону танзро озмудааст, бештарин шефтагиҳояш ба ғазалу маснавӣ аст. 

Ӯ аз ғазали ошиқона оғозидааст ва ба маснавии ирфонӣ расидааст ва дар шеъри ӯ се гуна гароишро ба равшанӣ метавон гувоҳ буд: 

* гароишҳои ғиноӣ;
* гароишҳои иҷтимоъӣ;
* гароишҳои ирфонӣ.

Бархе аз ашъори вай аз сӯйи овозхонони афғон бо мусиқӣ низ иҷро шудааст.

### Намунаи ашъор

## Даргузашт
Розиқи Фонӣ 25 апрели соли 2007 (мутобиқ ба 2 савр соли 1386) бар асари бемории саратон дар шаҳри Сан-Диегои Калифорния даргузашт.

## Осор

### Назм
* «Армуғони ҷавонӣ» (гузинаи сурудаҳо): Кобул, 1966.
* «Паёмбари борон» (гузинаи сурудаҳо): Кобул, 1986.
* «Обир ва офтоб» (гузинаи сурудаҳо): Калифорния, 1994.
* «Шикасти шаб» (гузинаи сурудаҳо): Калифорния, 1997.
* «Дашти ойина ва тасвир» (гузинаи сурудаҳо): Калифорния, 1383.

### Наср

* «Борона» (достони миёна): Кобул, 1983.
* «Омири бесалоҳият» (гузинаи танзҳо): Кобул, 1987.

## Эзоҳ
Ёлбарс Бекчаев

**Ёлбарс Ҷумардурдиевич Бекчаев** (тав. 16.11.1983, н. Дустӣ (Ҷиликул)-и вилояти Хатлон) — омӯзгори забони англисӣ, номзади илми филология.
## Зиндагинома
Ёлбарс Бекчаев хатмкардаи факултети забони англисии Донишгоҳи давлатии омӯзгории Тоҷикистон ба номи С. Айнӣ (2005). Соли 2005 ба ҳайси ассистенти кафедраи назарияи тарҷума ва услубшиносии факултети забони англисии нонишгоҳи мазкур ба кор оғоз намуда, солҳои 2006-2014 дар вазифаи ассистенти кафедраи забони англисӣ ва типологияи муқоисавӣ, солҳои 2014-2016 омӯзгори калони кафедраи забони англисӣ ва типологияи муқоисавӣ, солҳои 2015-2016 муовини декан оид ба илм, аз 2016 то хол мудири кафедраи забонҳои Шарқи факултети забони англисии Донишгоҳи давлатии омӯзгории Тоҷикистон ба номи С. Айнӣ фаъолият дорад. Соли 2007-2009 дар семинари илмӣ «Creativity in the English language classroom» аз тарафи British council дар шаҳри Душанбе ва шаҳри Тошкант иштирок намудааст. Соли 2012 дар шаҳри Истанбули Туркия ва соли 2014 дар Донишгоҳи В. В. Гирии шаҳри Деҳлӣ, Ҳиндустон, аз курси такмили ихтисос гузаштааст ва соҳиби шаҳодатномаи байналмиллалӣ гаштааст. Рисолаи номзадиро дар мавзуи «Сравнительний анализ актуального членения предложения в английском и узбекском языках» дифоъ намудааст. Дар конференсияҳои умумидонишгоҳӣ, ҷумҳуриявӣ ва байналмиллалӣ ширкат варзида, бо маърузаҳо баромад намудааст. Муаллифи зиёда аз 50 номгӯи асарҳои илмӣ аз ҷумла 1 монография, 2 дастури таълимӣ, 1 Маҷмуи илмӣ ва 10 барномаи таълимӣ мебошад.
## Осор
* «Everyday Chinese-Turkmen expression (for the beginners) //Душанбе-2018»; 
* «Таҳлили муқоисавии таҷзияи актуалии ҷумла дар забонҳои англисӣ ва узбекӣ». Д., 2020; 
* Хониши қоидаҳои фонетикии забони англисӣ бо машқҳо. Д., 2020; 
* Инглис дили (китоби дарсӣ барои синфи 5-уми муассисаҳои таҳсилоти умумӣ барои туркмензабонҳо). Д., 2020.

## Пайвандҳо
Энсиклопедияи Донишгоҳи давлатии омӯзгории Тоҷикистон ба номи С. Айнӣ

Гурӯҳ:Филологони Тоҷикистон
Гурӯҳ:Омӯзгорон аз рӯи алифбо
Гурӯҳ:Омӯзгорони Тоҷикистон
Гурӯҳ:Олимони Донишгоҳи давлатии омӯзгории Тоҷикистон ба номи Садриддин Айнӣ
Шоҳназар Бердиев

**Шоҳназар Пирназарович Бердиев ** (тав. 05.11.1966, ҷамоати деҳоти ба номи Лоиқ Шералии ноҳияи Панҷакент) —  омӯзгори фанни ахлоқ ва зебоӣ, номзади илмҳои фалсафа (2011). Дорандаи медали  Хидмати шоиста (2021) ва нишони сарисинагии «Аълочии маорифи Тоҷикистон» (2003) 

## Зиндагинома
Шоҳназар Пирназарович Бердиев солҳои 1984–1989 дар факултети таърихи Донишгоҳи давлатии омӯзгории Тоҷикистон ба номи С. Айнӣ таҳсил кардааст. Солҳои 1989–1998 ассистенти кафедраи фалсафа ва фарҳанги донишгоҳи омӯзгорӣ, 1993-1995 аспиранти рӯзонаи назди кафедраи фалсафаи фарҳанг, 2012-2013 ва аз соли 2016 ба ин сӯ мудири кафедраи фалсафаи донишгоҳи мазкур буда, солҳои 1999–2000 дар Донишгоҳи СинСинатии штати Оҳаёи ИМА аз курси такмили ихтисос гузаштааст. Рисолаи номзадиро дар мавзуи «Масъалаҳои ахлоқи Зардуштия» дифоъ намудааст (2011). Дар корҳои худ ахлоқи зардуштия, арзишҳои ахлоқии мутафаккирони то давраи исломии форсу-тоҷик ва масъалаҳои зебоишиносиро баррасӣ кардааст. Таҳти роҳбарии номбурда 4 нафар рисолаи номзадӣ дифоъ карда, 4 нафар чун унвонҷӯ рисолаҳои худро омолдаи дифоъ намудаанд. Дар тӯли роҳбарии ӯ дар кафедра дар панҷ соли охир як рисолаи докторӣ, 10- рисолаи номзадӣ ҳимоя гардидааст. Бердиев Ш. П. дар кафедра роҳбари лоиҳаи илмӣ- тадқиқотии фармоишӣ «Ҳолат ва сатҳи ифротгароии динӣ дар байни ҷавонони Ҷумҳурии Тоҷикистон» (2021-2025)- ро ба зимма дошта, муаллифи 4 китоб ва зиёда аз 50 мақолаи илмӣ, илмӣ- оммавӣ аст. 
## Осор
* Одоби муошират (дастури методӣ). Д., 2006; 
* Вожаномаи фалсафа. Д., 2014 (ҳаммуаллиф)., 
* Этика. Д., 2016; 
* Таърихи тамаддун ва фарҳанги ҷаҳон, ҷилди 3. Д., 2017 (ҳаммуаллиф).
## Пайвандҳо
Энсиклопедияи Донишгоҳи давлатии омӯзгории Тоҷикистон ба номи С. Айнӣ

Гурӯҳ:Филологони Тоҷикистон
Гурӯҳ:Омӯзгорон аз рӯи алифбо
Гурӯҳ:Омӯзгорони Тоҷикистон
Гурӯҳ:Олимони Донишгоҳи давлатии омӯзгории Тоҷикистон ба номи Садриддин Айнӣ
Гурӯҳ:Дорандагони нишони Аълочии маорифи Тоҷикистон
Илҳомҷон Бобозода

**Илҳомҷон Абдушукур Бобозода ** (тав. 1977, ноҳияи Варзоб) — олим, биологи тоҷик, номзади илмҳои биология.

## Зиндагинома
Илҳомҷон Абдушукур Бобозода фаъолиятро аз соли 1995 дар мактаби № 2-и н. Варзоб ҳамчун лабарант оғоз намуда, соли 1996 омӯзгори синфҳои ибтидоӣ, 2000 омӯзгори фанни биология, соли 2006 ходими хурди илмии Парваришгоҳи набототи кӯҳии Варзоб, соли 2008 ходими илмӣ, 2009 ходими калони илмии Институти ботаника, физиология ва генетикаи растании Академияи илмҳои Ҷумҳурии Тоҷикистон, 2010 директори муассисаи таҳсилоти миёнаи умумии № 2, н. Варзоб, солҳои 2017 - 2020 дар вазифаи сардори раёсати маорифи н. Варзоб ва аз соли 2020 инҷониб дар вазифаи декани факултети биологияи Донишгоҳи давлатии омӯзгории Тоҷикистон ба номи С. Айнӣ кор мекунад. Рисоларо дар мавзуи «Хусусиятҳои биоэкологӣ ва физиологии анори муқаррарӣ ва хурмои кавказӣ дар шароити Тоҷикистон» дифоъ намудааст (2014). Муаллифи зиёда аз 35 мақолаи илмӣ, иштирокчии беш аз 25 конфронсияи илмӣ – амалии ҷумҳуриявӣ ва байналмилалӣ. 
## Осор
* Растаниҳои субтропикии Осиёи Марказӣ. Д., 2016.
## Пайвандҳо
Энсиклопедияи Донишгоҳи давлатии омӯзгории Тоҷикистон ба номи С. Айнӣ

Гурӯҳ:Биологони Тоҷикистон
Гурӯҳ:Омӯзгорон аз рӯи алифбо
Гурӯҳ:Омӯзгорони Тоҷикистон
Гурӯҳ:Олимони Донишгоҳи давлатии омӯзгории Тоҷикистон ба номи Садриддин Айнӣ
Зебоҷон Бобоева

**Зебоҷон Субҳоновна Бобоева ** (тав. 10.11.1964, ноҳияи Ҷалолиддини Балхӣ) — омӯзгори биология, номзади илмҳои педагогика (2019).

## Зиндагинома
Зебоҷон Субҳоновна Бобоева хатмкардаи Донишгоҳи давлатии Хуҷанд ба номи Бобоҷон Ғафуров (1988). Солҳои 1986 - 1988 Котиби озоди ташкилоти комсомолии ОМКТ №36 шаҳри Панчакент, сардори шуъбаи кор бо донишҷӯён ва «ДОСАФ»-и Донишгоҳи давлатии Хуҷанд ба номи Бобоҷон Ғафуров  (1989 - 1991), назоратчии сифати маҳсулот дар КЧП шаҳри Душанбе (1992 - 1996), сардори шуъбаи кадрҳои техникуми кӯҳӣ - геологии ба номи С. Юсупова хамзамон омӯзгори фанни биология, химия дар ш. Душанбе (1996 - 1998), ҷонишини директор оид ба корҳои хоҷагию маъмурии Техникуми кӯҳӣ – геологии ш. Душанбе (1998 – 1999, 2005 - 2008), сардори шуъбаи кадрҳои Омӯзишгоҳи касби Техникии №28 ш. Душанбе (2008 - 2009). Дар Литсейи касбии алоқаи № 5 ш. Душанбе ба ҳайси омӯзгори фанни биология, химия (2009 - 2010), мушовири директор, омӯзгори фанни биология, химия дар Литсейи касби дӯзандагии ш. Душанбе (2010 - 2018) фаъолият намудааст. Аз соли 2018 то ба имрӯз дар вазифаи ассисент ва омӯзгори калони факултети биологияи кафедраи анатомия ва физиологияи Донишгоҳи давлатии омӯзгории Тоҷикистон ба номи С. Айнӣ кор мекунад. Рисолаи илмиро дар мавзуи “Самтбахшии касбии донишҷӯёни донишгоҳҳои омӯзгорӣ барои амалигардонии таълиму тарбияи экологии мактаббачагон» дифоъ намудааст. Бо Ифтихорномаи Вазорати саноат ва энергетикаи Ҷумҳурии Тоҷикистон (19990) ва Ифтихорномаи Вазорати маориф ва илми Ҷумҳурии Тоҷикистон қадр шудааст (2005).
## Пайвандҳо
Энсиклопедияи Донишгоҳи давлатии омӯзгории Тоҷикистон ба номи С. Айнӣ

Гурӯҳ:Биологони Тоҷикистон
Гурӯҳ:Омӯзгорон аз рӯи алифбо
Гурӯҳ:Омӯзгорони Тоҷикистон
Гурӯҳ:Олимони Донишгоҳи давлатии омӯзгории Тоҷикистон ба номи Садриддин Айнӣ
Гурӯҳ:Занҳо-олимаҳо
Рано Бобокалонова

**Рано Норбаевна Бобокалонова **  (тав. 28.01.1969, ш. Душанбе) — омӯзгор, номзади илмҳои филология (2019). Аълочии маориф ва илми Ҷумҳурии Тоҷикистон (2015)

## Зиндагинома
Солҳои 1986- 1993 дар Донишгоҳи миллии Тоҷикистон ба ҳайси китобдор, 1993-1999 дар мактаби таҳсилоти умумии №4 шаҳри Душанбе муаллими фанни забон ва адабиёти тоҷик, 1999-2005 ҷонишини директор оид ба таълими Маркази такмили ихтисоси муаллимони идораи маорифи хукумати шаҳри Душанбе, 2005—2007 сармутахассис оид ба корҳои тарбиявӣ дар Идораи маорифи шаҳри Душанбе, 2007-2009 сардори шуъбаи умумӣ ва тарҷумони Вазорати алоқаи Ҷумҳурии Тоҷикистон, 2009-2014 ассистент ва муаллими калони кафедраи методикаи таълими забон ва адабиёти тоҷики Донишгоҳи давлатии омӯзгории Тоҷикистон ба номи С. Айнӣ, 2014-2018 дар вазифаи муовини ректор оид ба корҳои тарбияи Донишгоҳи давлатии омӯзгории Тоҷикистон ба номи С. Айнӣ ва аз соли 2018 инҷониб дар вазифаи сардори шуъбаи тайёр кардани кадрҳои илмӣ ва илмӣ педагогии Донишгоҳи давлатии омӯзгории Тоҷикистон ба номи С. Айнӣ ифои хизмат дорад. Бо нишони Аълочии маориф ва илми Ҷумҳурии Тоҷикистон (2015)  тақдир шудааст . 
## Осор
* Таълими ибора ва сохтори он» (дастури методӣ). Д., 2021.
## Пайвандҳо
Энсиклопедияи Донишгоҳи давлатии омӯзгории Тоҷикистон ба номи С. Айнӣ

Гурӯҳ:Филологони Тоҷикистон
Гурӯҳ:Омӯзгорон аз рӯи алифбо
Гурӯҳ:Омӯзгорони Тоҷикистон
Гурӯҳ:Олимони Донишгоҳи давлатии омӯзгории Тоҷикистон ба номи Садриддин Айнӣ
Гурӯҳ:Дорандагони нишони Аълочии маорифи Тоҷикистон
Гурӯҳ:Занҳо-олимаҳо
Бонки тавсеъаи исломӣ

**Бонки тавсеъаи исломӣ**, **Бонки исломии рушд** () — созмони байналмилалии молиявӣ дар шаҳри Ҷиддаи Арабистони Саудӣ.

## Таърих
Бонки тавсеъаи исломӣ 18 декабри 1973 дар конференсияи аввали вазирони молияи кишварҳои аъзои Созмони конфронси исломӣ бунёд шуда, фаъолияти худро 20 октябри 1975 оғоз кардааст. Сармояи Бонки тавсеъаи исломӣ аз ҳисоби ҳаққи узвияти кишварҳои аъзои он ташаккул ёфтааст. Айни замон иттиҳоди Бонки тавсеъаи исломӣ ташкил ёфтааст, ки ба он созмонҳои Иттиҳодияи исломӣ оид ба рушди бахши хусусӣ, Иттиҳодияи исломӣ оид ба суғуртаи сармоягузорӣ ва қарзҳои содиротӣ, Институти таҳқиқотӣ ва омӯзиши исломӣ, Иттиҳодияи байналмилалии тиҷоратӣ — молиявии исломӣ дохил мешаванд ва ҳар кадом вазифаҳои муайяни худро доранд. Мақсади асосии Бонки тавсеъаи исломӣ мусоидат намудан ба рушди иқтисодиёти кишварҳои аъзои он ва ҷаҳони исломӣ дар асоси қонун ва қоидаҳои шариати исломӣ мебошад. Воҳиди пули Бонки тавсеъаи исломӣ — динори исломӣ.

Сармояи хусусии Бонки тавсеъаи исломӣ 15 млрд динори исломиро ташкил медиҳад. Айни ҳол 57 давлати дунё узви Бонки тавсеъаи исломӣ буда, Ҷумҳурии Тоҷикистон аз соли 1996 (дар маҷлиси солонаи Бонки тавсеъаи исломӣ дар шаҳри Конакрии Гвинея) узви он гардидааст. Ҳамкории Тоҷикистон бо Бонки тавсеъаи исломӣ аз соли 1998 оғоз гардида, қарзҳои он дар пешрафти иқтисодиёти мамлакат мусоидат мекунад. Қарзҳои аз ҷониби Бонки тавсеъаи исломӣ пешниҳодшаванда барои барқарорсозии мактабу беморхонаҳо, хариди таҷҳизот ва сохтмони иншооти нави Тоҷикистон масраф гардидаанд. Аз ҷумла қисми зиёди роҳи мошингарди Кӯлоб-Хоруғ-Қулма то сарҳадди Чин аз ҳисоби маблағҳои Бонки тавсеъаи исломӣ ва шарикони он бунёд ва азнавсозӣ шудааст.

## Узвияти кишварҳо
мини|Узвияти кишварҳои иштироккунанда дар харита
Ҳоло 57 кишвар узви Бонки тавсеъаи исломӣ мебошанд.  Талаботи асосии қабул ба узвият дар бонк ин ширкат дар Созмони ҳамкории исломӣ, пардохти ҳаққи аъзогӣ ба сармояи бонк ва риояи қоидаҳо, тартиб ва шартҳои қабулкардаи Шӯрои директорони бонк мебошад.

## Эзоҳ

## Адабиёт
* 

Гурӯҳ:Бонкҳои байналмилалӣ
Гурӯҳ:Бонкҳои исломӣ
Гурӯҳ:Бонкҳои Арабистони Саудӣ
Бонкдории исломӣ

**Бонкдории исломӣ** — навъе бонкдорӣ ё фаъолияти бонкӣ, ки бо аҳкоми ислом (бавежа муқаррароте барои муқобила бо рибо ва рибохорӣ) ҳамхонӣ дорад ва дар қолаби иқтисоди исломӣ таъриф мешавад.

## Эзоҳ

Гурӯҳ:Бонкдорӣ
Бонки миллӣ

**Бонки миллӣ**, **Бонки марказӣ** — бонки давлатии асосии мамлакат, ҷузъи муҳимми системаи пулӣ-кредитии давлат.

Бонки миллӣ вазифаҳои махсус дорад, ки яке аз онҳо барориши пул ва танзими фаъолияти бонкҳои тиҷоратӣ аст. Бонки миллӣ бонки бонкҳо буда, дастгири давлату ҳукумат дар робита ба гардиши пул ва идораи буҷа мебошад. Бонки миллӣ доир ба маҳфуз доштани захираи тило — асъори давлат, қарздиҳӣ, ҳисобу китоби бонкҳои тиҷоратӣ, танзими гардиши пул ва назорат аз болои ташкилотҳои кредитӣ низ тадбирҳои судманд меандешад.

## Эзоҳ

## Адабиёт
* 

Гурӯҳ:Бонкҳо
Бонки офшорӣ

**Бонки офшорӣ** (аз англ. offshore — аз соҳил дур, берун аз ҳудуд воқеъгашта) — бонке, ки берун аз қаламрави бақайдгирифтааш фаъолият менамояд ва аз имтиёзҳои андозӣ бархӯрдор аст.

Оффшор минтақаҳои махсусест дар қаламрави давлатҳои гуногун, ки дар он барои пешбурди амалиёти бонкӣ, молиявию асъорӣ, инчунин ташкили тиҷорат бо ширкаткунандагони хориҷӣ имтиёзҳо ва шароитҳои махсус дода мешаванд (мас., орӣ будан аз назорати асъорӣ, озод будан аз андоз ё иктифо кардан бо андозбандии камтарин). Бонки офшорӣ аз мақомоти дахлдори мамлакати ҷойгиршудааш (ба қайд гирифташудааш) иҷозатномаи махсус (литсензия) мегирад ва ҳар сол муҳлати онро бо пардохти маблағи муайян тамдид мекунад. Бонки офшорӣ ҳамеша таҳти назорати мақомоти молиявии давлати онро қабулкарда қарор дорад. 

## Эзоҳ

## Адабиёт
* 

Гурӯҳ:Бонкҳо
Бонкипур

**Бонкипур** () — яке аз минтақаҳои ғарбии шаҳри Патна воқеъ дар иёлати Биҳори Ҳиндустон.

Дар самти рости рӯди Ганг ҷой гирифтааст ва аз ин ҷост, ки онро шаҳри соҳили рӯд мегӯянд. Бонкипур бо китобхонае, ки дар он ҷой гирифтааст ва бо номҳои «Китобхонаи Худобахш» ва «Китобхонаи Бонкипур» ёд мешавад, машҳур аст. Китобхонаи мазкур яке аз марказҳои муҳимми пажӯҳишӣ дар Ҳиндустон ба шумор меравад. Муассиси китобхона Баҳодурхон Мавлавӣ Худобахшхон (асри 19) аст, ки онро дар заминаи 1400 нусхаи хаттии падараш — Муҳаммадбахш таъсис додааст. Худобахшхон аз кишварҳои гуногуни дунё ва аз Ҳиндустон нусхаҳои хаттии бисёре харидорӣ карда, захираҳои китобхонаро афзун кард. Соли 1891 китобхонаро ба давлат дод, то ба сурати китобхонаи умумӣ мавриди истифода қарор бигирад. Дар китобхонаи Бонкипур 17036 нусха китоб — 8 ҳазор ҷилд арабӣ, 8 ҳазор ҷилд форсӣ, ҳазор ҷилд ба урду, 24 ҷилд туркӣ, 12 ҷилд ба забони пашту мавҷуданд. Нусхаи куҳантарин дар ин китобхона дастнависи Қуръонест, ки аз мусҳафи Абдуллоҳ ибни Масъуд нусхабардорӣ шудааст. Соли 1903 муҳаққиқ Денисон Рос маъмури таҳияи феҳристи китобхонаи Бонкипур шуд. Дар 32 ҷилд феҳристи китобҳои китобхонаи Бонкипур таҳия гардидааст. Китобхона нашрияе дорад, ки ба ду забон — урду ва англисӣ чоп мешавад.

## Эзоҳ

## Адабиёт
* 

Гурӯҳ:Патна
Бонки тавсеъа

**Бонки тавсеъа**, **бонки рушд** — ташкилоти махсуси молиявии давлатӣ ё нимдавлатӣ (ва хусусӣ), ки ба корхонаҳо ва ғ. қарзҳои дарозмуҳлат пешниҳод мекунад. Бонки тавсеъа бар хилофи бонкҳои тиҷоратӣ аз амонатгузорон ва корхонаҳо амонат қабул намекунад, амалиёти ҳисобӣ ва пардохт надорад, қарзи кӯтоҳмуҳлат намедиҳад.

## Нигаред низ
* Бонки рушди Тоҷикистон

## Эзоҳ

## Адабиёт
* 

Гурӯҳ:Бонкҳо
Маҳмудҷон Шарифов

**Маҳмудҷон Шарифов** (7 майи 1937, Конибодом — 18 майи 2023, Душанбе) — олими соҳаи иқтисод, Корманди шоистаи Тоҷикистон.

## Эзоҳ
Маҳбуба Бобомуродова

**Маҳбуба Умриевна Бобомуродова** (тав. 29.09.1959, ш. Панҷакент) — филолог-методист, омӯзгор, номзади илмҳои филология (2012)

## Зиндагинома
Маҳбуба Умриевна Бобомуродова хатмкардаи факултети филологияи тоҷики Донишгоҳи миллии Тоҷикистон (1984). Аз соли 1984 то 1994 дар мактаби миёнаи рақами 19-и н. Бохтар (ҳоло Кушониён) муаллими забон ва адабиёти тоҷик шуда кор кардааст. Аз соли 1997 то соли 2006 дар коллеҷи тиббии шаҳри Панҷакент муаллими забон ва адабиёти тоҷик шуда фаъолият намудааст. Солҳои 2006-2010 дар Донишгоҳи давлатии омӯзгории Тоҷикистон ба номи С. Айнӣ, 2010-2015 дар ДДЗТ ба номи С. Улуғзода ва аз соли 2015 то ҳол дар кафедраи методикаи таълими забон ва адабиёти тоҷик ба ҳайси дотсент дар Донишгоҳи байналмилалии забонҳои хориҷии Тоҷикистон фаъолият дорад. Дар мавзуи «Таҳқиқи этнолингвистии лексикаи ороиши занон дар забони тоҷикӣ» рисолаи номзадӣ дифоъ намудааст. 
## Осор
* Забони адабии муосири тоҷик (бахши лексикология). Д., 2020, 
* Таълими баъзе масъалаҳои душвори фонетика ва имлои забони тоҷикӣ. Д. 2020, 
* Забони адабии муосири тоҷик (Фонетика). Д., 2020.
## Пайвандҳо
Энсиклопедияи Донишгоҳи давлатии омӯзгории Тоҷикистон ба номи С. Айнӣ

Гурӯҳ:Забоншиносони Тоҷикистон
Гурӯҳ:Номзадҳои улуми филология
Гурӯҳ:Омӯзгорон аз рӯи алифбо
Гурӯҳ:Омӯзгорони Тоҷикистон
Гурӯҳ:Олимони Донишгоҳи давлатии омӯзгории Тоҷикистон ба номи Садриддин Айнӣ
Гурӯҳ:Олимони Донишкадаи давлатии забонҳои Тоҷикистон ба номи Сотим Улуғзода
Гурӯҳ:Занҳо-олимаҳо
Асад Гулзодаи Бухороӣ

**Асад Гулзодаи Бухороӣ** () — забоншинос, рӯзноманигор,  ва рушанфикри барҷастаи тоҷик. Узви Иттифоқи нависандагони Тоҷикистон (2003).

## Зиндагинома
Асад Гулзодаи Бухороӣ 5 январи соли 1935 дар деҳаи Шавгони ноҳияи Пашакӯҳи вилояти Бухоро ба дунё омадааст. Фориғуттаҳсили факултаи филологияи Донишкадаи давлатии омӯзгории Душанбе аст.

То бознишастагӣ дар мактабҳои тоҷикии вилояти Бухоро ва дар бахши тоҷикии  телевизион ва радиои ин вилоят фаъолият кардааст.

Бештар барои кӯдакону наврасон менависад. Маҷмӯъаҳои ашъораш дар Душанбе, Бухоро,Тошканд ва Теҳрон ба чоп расидаанд, ки «Насими Бухоро» (2001), «Хатти пешонӣ» (2003), «Бухоро» (2004), "Паёме аз Бухоро" (2022)  аз ҷумлаи ин осор ҳастанд.

## Даргузашт
Асад Гулзодаи Бухороӣ рӯзи 29 майи 2023 дар 88-солагӣ даргузашт.

## Эзоҳ
Тоҷпромбонк

«**Тоҷпромбонк**» (*ҶСП БСТ ТИСТ «Тоҷпромбонк»*) — яке аз бонкҳои тиҷоратии Тоҷикистон то соли 2017.

## Таърих
ҶСП «Тоҷпромбонк» моҳи октябри соли 1995 ҳамчун як бонки ҳамагонии тиҷоратӣ таъсис ёфта, ба шахсони воқеъӣ ва ҳуқуқӣ, сарфи назар аз шакли моликият, доираи васеъи хидматрасониҳои бонкиро пешкаш менамуд.

## Қатъи фаъолият
Бо қарори Раёсати Бонки миллии Тоҷикистон аз 24 феврали соли 2017 бо сабабҳои асоснок фаъолияти ҶСП БСТ ТИСТ «Тоҷпромбонк» қатъ карда шуд.

## Эзоҳ
Рустам Бобоҷонов

**Рустам Мирзоевич Бобоҷонов** (тав. 28.03.1954, ш. Душанбе) — омӯзгор, номзади илмҳои иқтисод (1983), дотсент (2005), узви вобастаи Академияи муҳандисии ҶТ (2019). 
## Зиндагинома
Рустам Мирзоевич Бобоҷонов хатмкардаи факултети иқтисодии шуъбаи иқтисодиёти сиёсии Донишгоҳи давлатии Маскав ба номи М. В. Ломоносов (1970—1975). Солҳои 1975-77 коромӯзи илмии Институти иқтисодиёти Академияи илмҳои СССР, 1977-1980 аспиранти рӯзонаи Институти иқтисодиёти Академияи илмҳои СССР, 1981-92 ходими хурди илмӣ, ходими калон, ходими пешбари илмии Институти иқтисодиёти Академияи илмҳои Тоҷикистон, 1992-1996 директори Институти тадқиқоти илмии меҳнати Вазорати меҳнати Ҷумҳурии Тоҷикистон, 1997-2015 корманд ва роҳбари якчанд лоиҳаҳои созмонҳои байналмилалӣ дар Тоҷикистон, 2015 то имрӯз мудири шуъбаи Институти иқтисод ва демографияи Академияи миллии илмҳои Тоҷикистон. Аз моҳи сентябри соли 1987 то июни соли 1989 ба ҳайси дотсенти кафедраи иқтисоди сиёсии Донишгоҳи давлатии омӯзгории Тоҷикистон ба номи С. Айнӣ кор кардааст (ҳамзамон) ва ба донишҷӯёни курси 3 ва 4-уми шуъбаҳои рӯзона ва ғоибона «Усулҳои таълими ибтидоӣ» фанни «Иқтисоди сиёсӣ»-ро таълим додааст. Рисолаи номзадиро дар мавзуи “Проблемаҳои минтақавии такрористеҳсолкунӣ ва истифодаи қувваи корӣ» дифоъ кардааст (1983).
## Осор
* Социально-экономические фактори подготовки человека к труду // Дар кит.: Социально-экономические проблеми развития Таджикской ССР. Д., 1984; 
* Проблемы социального отчуждения и развитие человеческого потенциала Республики Таджикистан, 2012; 
* Миграционная ситуация современного Таджикистана // Результаты социо-экономического исследования. Д., 2016; 
* Формирование человеческого капитала и проблемы его использования в Республике Таджикистан. Д., 2017; 
* Совершенствование системи социальной защиты населения Республики Таджикистан в контексте устойчивого человеческого развития. Д., 2018.
## Пайвандҳо
Энсиклопедияи Донишгоҳи давлатии омӯзгории Тоҷикистон ба номи С. Айнӣ
## Эзоҳ

Гурӯҳ:Иқтисодшиносони Тоҷикистон
Гурӯҳ:Номзадҳои улуми иқтисод
Гурӯҳ:Омӯзгорон аз рӯи алифбо
Гурӯҳ:Омӯзгорони Тоҷикистон
Гурӯҳ:Олимони Донишгоҳи давлатии омӯзгории Тоҷикистон ба номи Садриддин Айнӣ
Гурӯҳ:Олимони Фарҳангистони улуми Тоҷикистон
Тиҷоратбонк

«**Тиҷоратбонк**» (*ҶСП «Тиҷоратбонк»*), **Бонки тиҷорати Эрон** — яке аз бонкҳои тиҷоратӣ дар Тоҷикистон, севумин бонки бузурги Эрон.

Бонки тиҷорати Эрон аз нахустин бонкҳои хориҷӣ буд, ки дар шаҳри Душанбе дар солҳои аввали истиқлоли Тоҷикистон намояндагии худро боз карда буд.

**Узвияти Бонки Теҷарат дар Созмони ҷаҳонии савдои рақамӣ**

Бонки Теҷарат нахустин бонки эронӣ шуд, ки ба таври расмӣ узви Созмони ҷаҳонии тиҷорати рақамӣ шуд, бо ҳадафи нақш дар мусоидат дар муомилоти пулӣ ва бонкӣ барои тоҷирон ва фаъолони иқтисодӣ.

## Эзоҳ
Комилҷон Бойматов

**Комилҷон Бойматов** (тав. 18.01.1955 н. Ашт, ваф. 16.05.2020, ш. Душанбе) — омӯзгор, муаллими фанни риёзӣ. 
## Зиндагинома
Комилҷон Бойматов соли 1991 факултети математики ДДОТ ба Т. Г. Шевченкоро хатм намудааст. Солҳои 1992-2020 ҳамчун ассистент, муаллими калон дар кафедраи геометрияи Донишгоҳи давлатии омӯзгории Тоҷикистон ба номи С. Айнӣ кор мекард. Солҳои 1991-1992 коромўз-тадқиқотчии Донишгоҳи давлатии ш. Қазон буд. Оид ба масъалаҳои умумии геометрия ва таълими он дар мактаби олӣ кори илмӣ мебурд. Муаллифи зиёда аз 20 асар, 40 мақолаи илмӣ, илмию оммавӣ ва фишурдаҳои илмию методӣ мебошад. Бо Ифтихорномаҳои Вазорати маориф ва илми Ҷумҳурии Тоҷикистон ва Донишгоҳи давлатии омӯзгории Тоҷикистон ба номи С. Айнӣ қадрдонӣ шудааст.
## Осор
* Ҳалли масъалаҳои математикӣ барои дохилшавандагони мактабҳои олӣ (ҳаммуаллиф). Д., 1996;  
* Ҳалли масъалаҳо бо ёрии тартибдиҳии муодилаҳо (ҳаммуаллиф). Д., 2004;  
* Методҳои ҳалли масъалаҳои матнӣ (ҳаммуаллиф). Д., 2016;  
* Математика. Супоришҳои 136 тестӣ барои синфи 4 (ҳаммуаллиф). Д., 2013, 2014, 2016, 2018;  
* Математика. Супоришҳои тестӣ барои синфи 5 (ҳаммуаллиф). Д., 2014, 2015, 2019;  
* Практикуми математикаи мактабӣ (ҳаммуаллиф). Д., 2016; Математика (ҳаммуаллиф). Д., 2016;  
* Маҳфили математикони ҷавон (ҳаммуаллиф). Д., 2018;  
* Асрори ададҳо (ҳаммуаллиф). Д., 2019;  
* Масъалаҳои олимпиадаи математикӣ. Синфҳои 5-7 (ҳаммуаллиф). Д., 2019;  
* Комплекси таълимию методӣ аз фанни геометрияи проективӣ. Д., 2019;  
* Комплекси таълимию методӣ аз фанни геометрияи бисёрченака. Д., 2019;  
* Учебно-методический комплекс по многомерной геометрии. Д., 2019;  
* Геометрия. Ҳалли масъалаҳо (ҳаммуаллиф). Д., 2020;  
* Ҳабдаҳ муодилае, ки оламро таѓйир додааст (ҳаммуаллиф). Д., 2020. 
## Пайвандҳо
Энсиклопедияи Донишгоҳи давлатии омӯзгории Тоҷикистон ба номи С. Айнӣ
 
Гурӯҳ:Риёзидонони Тоҷикистон
Гурӯҳ:Омӯзгорон аз рӯи алифбо
Гурӯҳ:Омӯзгорони Тоҷикистон
Гурӯҳ:Олимони Донишгоҳи давлатии омӯзгории Тоҷикистон ба номи Садриддин Айнӣ
Бонки ҷаҳонӣ

**Бонки ҷаҳонӣ** () — созмони байналмилалии молиявӣ, ки бо мақсади расондани ёрии молиявӣ ва техникӣ ба кишварҳои рушдёбанда соли 1944 дар конференсияи Бреттон-Вуд (ИМА) ташкил карда шудааст.

Бонки ҷаҳонӣ (дар баробари Хазинаи байналмилалии асъор) яке аз созмонҳои бузурги молиявии ҷаҳон мебошад. Он бори нахуст ба кишварҳои Аврупои Ғарбӣ пас аз Ҷанги дуюми ҷаҳонӣ дар пардохти қарз фаъолона ҳиссагузорӣ намудааст. Ҳадафҳои Бонки ҷаҳонӣ: мусоидат намудан ба ҷаҳонишавии устувор ба нафъи тамоми табақаҳои аҳолӣ; кам кардани сатҳи камбизоатӣ; суръатбахшӣ ба рушди иқтисодӣ бе расонидани зарар ба муҳити атроф; аз байн бурдани камбағалию гуруснагӣ, таъмини фарогирии маълумоти умумии ибтидоӣ; ташвиқи баробарӣ миёни зану мард ва васеъсозии ҳуқуқу имконоти занон; паст намудани сатҳи фавти кӯдакон, беҳсозии вазъи ҳифзи модарон; мубориза бо ВИЧ / СПИД, табларза ва бемориҳои дигар. Бонки ҷаҳонӣ вазифаҳои ҷаҳонии рушди инсонро баррасӣ намуда, барои ниёзмандон бо фоизҳои паст қарз пешниҳод менамояд. Ду муассисаи бонкии бо ҳам зич алоқаманди он — Бонки байналмилалии таҷдид ва рушд (ББТР) ва Ассотсиатсияи байналмилалии рушд (АБР) барои кишварҳое, ки ба бозорҳои сармояи ҷаҳон дастрасӣ надоранд, бо фоизҳои паст, фоизи сифрӣ қарз ва ё кумаки бебозгашт (грант) медиҳанд. Бонки ҷаҳонӣ бар хилофи муасссисаҳои дигари молиявии ҷаҳонӣ барои гирифтани фоида намекӯшад. Дар солҳои 1968-80 фаъолияти Бонки ҷаҳонӣ барои расондани ёрӣ ба кишварҳои рушдёбанда равона гашта буд. Айни замон Бонки ҷаҳонӣ дар сармоягузории беш аз 1800 лоиҳа дар тамоми соҳаҳои иқтисоди кишварҳои рушдёбанда, ба мисли Босния ва Ҳерсоговина, Гвинея, Бангладеш, Мексика, Тимори Шарқӣ, Ҳиндустон ва кишварҳои Осиёи Марказӣ, аз ҷумла Ҷумҳурии Тоҷикистон амалан ширкат дорад. Бонки ҷаҳонӣ дар бештар аз 100 кишвари ҷаҳон намояндагӣ дорад, ки дар онҳо зиёда аз 10 ҳазор нафар фаъолият мекунанд. Қароргоҳи асосии Бонки ҷаҳонӣ дар Вашингтон аст.

Ҷумҳурии Тоҷикистон соли 1993 узви Бонки умумиҷаҳонӣ ва дар соли 1994 шомили Ассотсиатсияи байналмиллалии рушд (АБР) гардид. Намояндагии Бонки ҷаҳонӣ дар Ҷумҳурии Тоҷикистон октябри 1996 таъсис дода шуд. Аз соли 1996 Бонки умумиҷаҳонӣ ба Тоҷикистон тақр. 850 миллион доллари ИМА қарз ва ёриҳои бебозгашт (грантҳо) ҷудо намудааст. Тақр. 34 дарсади маблағи мазкур барои рушди соҳаи кишоварзӣ ва деҳот ҷудо шудааст. Соҳаҳои асосии дигаре, ки дар ҷумҳурӣ тавассути АБР аз соли 1996 мавриди дастгирии Бонки ҷаҳонӣ қарор дода шуданд, сиёсати иқтисодӣ ва бахши давлатӣ (17 %), энергетика (15 %), соҳаи обтаъминкунӣ (15 %), соҳаи тандурустӣ ва ҳифзи иҷтимоӣ (9 %) ва соҳаи маориф (10 %) мебошанд. Соли 2013 20-солагии ҳамкориҳои Тоҷикистон ва Бонки умумиҷаҳонӣ ҷашн гирифта шуд.

## Эзоҳ

## Адабиёт
* 

Гурӯҳ:Бонкҳо
Maruv

**Анна Борисовна Корсун** (; ), инчунин бо номи **Maruv** маъруф аст, сароянда, оҳангсоз, шоира ва продюсери украинӣ аст. Дар Киев зиндагӣ мекунад. Самтҳои мусиқӣ: эстрада, мусиқии электронӣ.

## Эзоҳ

Гурӯҳ:Зодагони соли 1991
Гурӯҳ:Зодагони 15 феврал
Гурӯҳ:Шахсиятҳо аз рӯи алифбо
Гурӯҳ:Оҳангсозони асри XXI
Гурӯҳ:Оҳангсозон аз рӯи алифбо
Гурӯҳ:Мусиқидонон аз рӯи алифбо
Гурӯҳ:Сарояндаҳои асри XXI
Гурӯҳ:Сарояндаҳо аз рӯи алифбо
Бонки ҳисоббаробаркуниҳои байналмилалӣ

**Бонки ҳисоббаробаркуниҳои байналмилалӣ** — муассисаи байналмилалии молиявӣ, ки барои мусоидат намудан ба ҳамкории байналмилалии асъорӣ дар сатҳи бонкҳои марказии давлатҳои дар фаъолияти он ширкаткунанда таъсис ёфтааст.

Бонк соли 1930 аз ҷониби кишварҳои Белгия, Британияи Кабир, Олмон, Фаронса ва Итолиё ҳамчун бонк-ҳамоҳангсози ҳисобу китобҳои байналмилалӣ оид ба пардохтҳои репаратсияҳое, ки Шартномаи сулҳи Версал муқаррар намудааст, таъсис дода шудааст. Айни ҳол қароргоҳи бонк ҳамчун ҷамъияти саҳомии байналмилалӣ дар Базел буда, дар доираи ҳуқуқии Швейсария фаъолият дорад. Дар сармояи он ҳукуматҳои ҳамаи давлатҳои Аврупо (ба истиснои давлатҳое, ки пас аз пошхӯрии Иттиҳоди Шӯравӣ таъсис ёфтаанд) иштирок менамоянд. Намояндагони давлатҳои ИМА, Ҷопон ва Канада дар ҷаласаҳои ҳармоҳаи Раёсати БҲКБ ширкат меварзанд. Фаъолияти бонк ба таъсиси Клуби Базел, ки «ҷойи мулоқот»-и мусоид барои намояндагони сохторҳои гуногун мебошад, боис гардид. Клуби Базел ташаббускори бисёр созишномаҳои муҳимми байналмилалӣ дар соҳаи фаъолияти молиявӣ мебошад.

## Эзоҳ

## Адабиёт
* 

Гурӯҳ:Бонкҳо
Фридерик Шопен

мини| Портрети Фридерик Шопен дар синни 25-солагӣ. Мария Водзинская, 1835
**Фридерик Франсишек Шопен** (; ) — оҳангсоз ва пиёнунавози фаронсавӣ-лаҳистонӣ.

Дар солхои камолоти худ (аз соли 1831) дар Фаронса кору зиндагӣ кардааст. Яке аз намояндагони барҷастаи романтизми мусиқии Аврупои Ғарбӣ, бунёнгузори мактаби миллии оҳангсозони Лаҳистон буд.

## Эзоҳ
Бонки универсалӣ

**Бонки универсалӣ** — бонке, ки дар доираи амалиёташ маҳдудиятҳои камтарин дорад.

Ин бонкҳо имкон доранд, ки амалиёти муқаррарии бонки (додани қарз, амонатҳо, хидмати ҳисобдории хазинавӣ)-ро бо амалиёт тавассути коғазҳои қиматнок (даллолӣ, фаъолияти сармоягузории бонкӣ) ҳамроҳ созанд, ширкатҳои ғайримолиявиро бевосита маблағгузорӣ намоянд, амалиёти суғуртавӣ доир намоянд ва ғ. Бонки универсалӣ нисбат ба бонкҳои махсусгардонида устувортар мебошад, зеро он фаъолияти тиҷоратӣ ва сармоягузориро муттаҳид месозад. Барои муштариён сару кор доштан бо як бонк нисбатан мувофиқ аст. Дар бисёр давлатҳои мутараққӣ (ИМА, Русия ва ғ.) аксари бонкҳо универсалӣ мебошанд.

## Эзоҳ

## Адабиёт
* 

Гурӯҳ:Бонкҳо
Бонки хориҷӣ

**Бонки хориҷӣ** — бонке, ки пурра ё қисман ба сармояи хориҷӣ (хусусӣ, коллективӣ ё давлатӣ) тааллуқ дошта, асосан ба манфиати он хидмат мекунад.

Бонкҳои хориҷӣ амалиёти тиҷоратии бурунмарзӣ анҷом дода, камбуд (дефитсит)-и тавозунҳои пардохт ва буҷаи давлатро маблағгузорӣ мекунанд, доираи фаъолияти корпоратсияҳои саноатии трансмиллиро васеъ намуда, амалиёти гуногуни дигар, масалан, маблағгузории лоиҳаҳо, рушди хадамоти иттилоотию машваратӣ, идораи корпоратсияҳои трансмиллӣ ва ғ. анҷом медиҳанд. Фаъолияти бонки хориҷиро қонунгузории миллии давлате, ки бонк дар он қарор дорад, танзим менамояд.

## Эзоҳ

## Адабиёт
* 

Гурӯҳ:Бонкҳо
Бонувони Тоҷикистон

«**Бонувони Тоҷикистон**» — маҷаллаи давлатии сиёсӣ, иҷтимоӣ ва фарҳангии Тоҷикистон. Муассисаш Президенти Тоҷикистон.

Аз сентябри 2006 ҳар моҳ бо забони тоҷикӣ (баъзе мавод бо забони русӣ) дар ҳаҷми 32 саҳ. нашр мешавад. Дар маркази вилоятҳо мухбирони худро дорад. Мақсад аз ташкили «Бонувони Тоҷикистон» инъикоси муваффақият ва бозтобу таҳлили мушкилоти бонувони Тоҷикистон мебошад ва тибқи вазоифи оинномавӣ дар ҳамин самт фаъолият дорад. Дар «Б. Т» зери рубрикаҳои «Симои зани муосир», «Зан ва сиёсат», «Дин ақл аст», «Мактаби модарони ҷавон», «Бонувон дар парлумон», «Зан ва мансаб», «Мушкилот», «Танзими маросимҳо», «Окно в мир», «Ҳунар», «Чеҳракушоӣ», «Таҷрибаи сиёсӣ», «Варзиш», «Бонувони соҳибистиқлол» ва ғ. мавод ба табъ мерасад, ки қариб тамоми ҷанбаҳои фаъолияти бонувони тоҷикро дар бар мегирад. Сармуҳаррираш Шаҳлои Насриддин. Адади нашр 14300 нусха (2013).

## Эзоҳ

## Адабиёт
*
Абел Боннар

**Абел Боннар ** (; ) — и фаронсавӣ.

## Зиндагинома
Фаъолияти эҷодиашро аз рӯзнома-нигорӣ оғоз намудааст. Ба қалами ӯ китобҳои «Уқёнус ва Бразилия», «Фаронса ва фарзандони гумноми ӯ» (ҳар ду 1919), «Бачагӣ», «Марокаш» (ҳар ду 1929) ва ғайра тааллуқ доранд. Абел Боннар ба «Шоҳнома»-и Фирдавсӣ таваҷҷуҳи хос дошт. Соли 1908 достони ҳамосие бо номи «Шоҳи Форс» таълиф намуд. Воқеаҳои дар ин достон тасвиршуда ба достони «Рустам ва Суҳроб»-и «Шоҳнома» монанд мебошанд. Дар асари Абел Боннар низ ба мисли Гурдофарид сипоҳизани соҳибҷамоле амал мекунад. Ба муносибати ҳазораи Фирдавсӣ (1934) Абел Боннар мақолае нигошта, Ҳомери юнонӣ ва Фирдавсиро «ду қуллаи бародар» хондааст.

## Эзоҳ

## Адабиёт
*
Бону, Ситсилия Бенсиановна

**Бону Ситсилия Бенсиановна** () —  ва тарҷумони рус. Коркуни хидматнишондодаи маданияти ҶШС Тоҷикистон (1981). Узви ИН ИҶШС (1934). Ҳамсари Абулқосим Лоҳутӣ.

## Зиндагинома
Шуъбаи форсии курсҳои шарқшиносиро соли 1928 дар шаҳри Киев хатм намуда, ба Осиёи Миёна, ба Самарқанд омад. Дар ин ҷо аввал муаллима буд; сипас дар радио чун ровӣ, ходими г. «Овози тоҷик» кор кард. Соли 1930 дар Нашриёти марказии халқҳои ИҶШС ба кор даромад. Дар тӯли ҳаёти эҷодӣ Бону, асосан ба тарҷумаи шеъру достонҳои Абулқосими Лоҳутӣ, «Шоҳнома»-и Фирдавсӣ ба забони русӣ машғул шудааст. Аз соли 1936 то соли 1943 дувоздаҳ маҷмӯаи ашъори А. Лоҳутӣ дар тарҷумаи Бону ба табъ расиданд. Маҷмӯаҳои нисбатан мукаммали тарҷумакардаи Бону аз ашъори Лоҳутӣ «Лирика» (М., 1970) ва «В сад я вышел на заре» (Д., 1983) мебошанд. Тарҷумаи «Шоҳнома»-и Фирдавсӣ, ки Бону дар ҳамкорӣ бо А. Лоҳутӣ анҷом додааст, яке аз беҳтарин тарҷумаҳои «Шоҳнома» ба забони русӣ ба шумор меравад. Ин тарҷума дар АИ ИҶШС солҳои 1957-89 (нашри дуюмаш 1994) бо муқаддимаи муфассали А. Стариков, шарҳу тавзеҳоти фарогири кулли ҷузъиёт ва ғ. ба табъ расидааст.

Маҷмӯъаҳои ашъораш бо номҳои «Ду нома», «Иттиҳоди ҷудоинопазир», «Ҳикояти пионер» (ҳар се — 1942) чоп шудаанд. Бону ширкаткунандаи ҶБВ (1941-45) буд.

## Ҷоизаҳо
Бо медалҳо сарфароз гардидааст.

## Эзоҳ

## Адабиёт
*